sa internet stranica:  www.plivazdravlje.hr

Objavljeno: 19.10.2002.
Trčanje štiti od artritisa
Istraživači sa sveučilišta Stanford u Kaliforniji su utvrdili da ljudi koji se često bave tjelovježbom imaju manji rizik da će patiti od artritisa - degenerativne bolesti zglobova, a najviše će profitirati oni koji svaki tjedan pretrče između 10 i 30 kilometara. 	

U istraživanju je sudjelovalo 538 osoba koje se bave trčanjem i 423 osobe koje nikad ne vježbaju. 
Svi ispitanici su bili sličnog zdravstvenog stanja i prosječne dobi 58 godina. 
Nakon 12 godina praćenja zdravstvenog stanja ispitanika je utvrđeno da je 20% osoba koje nisu vježbale imalo smanjenu pokretljivost i patilo od bolova u zglobovima. 
Kod druge grupe ispitanika od ovakvih tegoba je patilo samo 5% ljudi. 
Kod "trkača" je zajedno s povećanom gustoćom kostiju utvrđen i manji gubitak minerala. 
Znanstvenici ipak upozoravaju da neke sportske aktivnosti, poput nogometa, mogu zbog potencijalne štete (npr. koljena) ubrzati pojavu artritisa. 	

Objavljeno: 25.10.2002.
Trčanje i vježbanje s utezima su zdravi za srce
Američki znanstvenici s Harvard School of Public Health su proveli istraživanje koje je pokazalo da intenzivnije bavljenje sportskim aktivnostima ima i dodatni pozitivni utjecaj na zdravlje srca. 	

To se posebno odnosi na trčanje, vježbanje s utezima, veslanje i žustro hodanje. 
Istraživanje je trajalo 12 godina, a sudjelovala su 44 452 muškarca u dobi od 40 do 75 godina. 
Muškarci koji su trčali najmanje sat vremena tjedno su imali 42% manji rizik da će oboljeti od neke srčane bolesti nego što su ga imali muškarci koji uopće nisu trčali. 
Muškarci koji su vježbali s utezima najmanje 30 minuta svakog tjedna su imali 23% manji rizik, a oni koji su se najmanje sat vremena tjedno bavili veslanjem su imali 18% manji rizik. 
Pola sata žustrog hodanja na dan rizik je također smanjilo za 18%. 
Znanstvenici su također utvrdili da su muškarci koji su se sportskim aktivnostima bavili jačim intenzitetom (umjerenim ili jakim tempom) imali daljnjih 6 do 17% manji rizik da će oboljeti od neke srčane bolesti.